

# РЕПУБЛИКА БЪЛГАРИЯ

Заместник-министър на земеделието

……………………………………

………………………… 2023 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Г-Н ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

**от Георги Събев – заместник-министър на земеделието**

**Относно:** Проект на Наредба за изменение и допълнение на Наредба № 7 от 2018 г. за условията и реда за признаване на организации на производители на продукти от риболов и на продукти от аквакултури, асоциации на организации на производители и междубраншови организации в сектора на рибарството и за одобрение на планове за производство и предлагане на пазара

**уважаеми господин МИНИСТЪР,**

На основание чл. 10г, ал. 1 от Закона за рибарството и аквакултурите внасям за одобряване проект на Наредба за изменение и допълнение на Наредба № 7 от 2018 г. за условията и реда за признаване на организации на производители на продукти от риболов и на продукти от аквакултури, асоциации на организации на производители и междубраншови организации в сектора на рибарството и за одобрение на планове за производство и предлагане на пазара.

**Причини, които налагат приемането на акта**

С действащата Наредба № 7 от 2018 г. за условията и реда за признаване на организации на производители на продукти от риболов и на продукти от аквакултури, асоциации на организации на производители и междубраншови организации в сектора на рибарството и за одобрение на планове за производство и предлагане на пазара (обн., ДВ. бр. 99 от 2018 г.) (Наредба № 7 от 2018 г.) са определени условията и редът за признаване на професионални организации в сектора на рибарството (организации на производители на продукти от риболов и на продукти от аквакултури, асоциации на организации на производители и междубраншови организации) и за осъществяване на контрол върху дейността им. С подзаконовия нормативен акт също така са установени условията и редът за одобрение на плановете за производство и предлагане на пазара, както и редът за осъществяване на контрол върху изпълнението им.

До момента Наредба № 7 от 2018 г. не е била актуализирана, изменяна и допълвана. Констатирано е, че някои от разпоредбите на подзаконовия нормативен акт пораждат затруднения при тяхното тълкуване и прилагане от страна на организациите в сектор Рибарство, което обуславя необходимостта от тяхното преформулиране и прецизиране. Също така е установена необходимост от облекчаване на условията за признаване на професионални организации в сектора на рибарството и на изискванията към съдържанието на плановете за производство и предлагане на пазара, както и привеждането на Наредба № 7 от 2018 г. в пълно съответствие с изискванията на относимото право на Европейския съюз. В тази връзка са предвидени изменения и допълнения на подзаконовия нормативен акт, целящи намаляване на административната тежест за професионалните организации в сектора на рибарството и осигуряване на съответствие с европейското законодателство.

Необходимо е въвеждане на легална дефиниция за „търговец на продукти от риболов или аквакултури“, което ще запълни нормативната празнота и ще внесе яснота при прилагането на подзаконовия нормативен акт по отношение на междубраншовите организации в сектора на рибарството.

**Цели**

С предложения проект се цели създаване на условия за по-ефективно прилагане на общата организация на пазарите на продукти от риболов и аквакултури на Европейския съюз и привеждането на действащите правни норми в съответствие с европейското законодателство, което ще окаже положително влияние върху операторите в сектора на риболова и аквакултурите, ще насърчи сдружаването им в организации на производители на продукти от риболов и/или аквакултури, асоциации на организации на производители и междубраншови организации и ще облекчи механизма за осъществяване на контрол върху дейността им.

**Финансови и други средства, необходими за прилагането на новата уредба**

За приемането на проекта не са необходими допълнителни разходи/трансфери/други плащания по бюджета на Министерството на земеделието. Предложеният проект не води до въздействие върху държавния бюджет и върху адресатите на наредбата.

**Очаквани резултати от прилагането на акта**

Очаква се проектът на Наредба за изменение и допълнение на Наредба № 7 от 2018 г. да приведе съществуващите правни норми в съответствие с изискванията на действащото европейско законодателство, да даде по-ясна и улесняваща прилагането на някои норми формулировка, както и да доведе до намаляване на административната тежест върху професионалните организации в сектора на рибарството.

Действащото европейско законодателство включва:

Регламент (ЕС) № 1379/2013 на Европейския парламент и на Съвета от 11 декември 2013 година относно общата организация на пазарите на продукти от риболов и аквакултури, за изменение на регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета.

Регламент за изпълнение (ЕС) № 1418/2013 на Комисията от 17 декември 2013 година относно плановете за производство и предлагане на пазара по силата на Регламент (ЕС) № 1379/2013 на Европейския парламент и на Съвета относно общата организация на пазарите на продукти от риболов и аквакултури.

Регламент за изпълнение (ЕС) № 1419/2013 на Комисията от 17 декември 2013 година относно признаването на организации на производителите и междубраншови организации, разширяването на обхвата на правилата на организациите на производителите и междубраншовите организации, както и публикуването на цените на задействане в съответствие с предвиденото в Регламент (ЕС) № 1379/2013 на Европейския парламент и на Съвета относно общата организация на пазарите на продукти от риболов и аквакултури.

Препоръка на Комисията от 3 март 2014 година относно установяването и изпълнението на плановете за производство и предлагане на пазара по силата на Регламент (ЕС) № 1379/2013 на Европейския парламент и на Съвета относно общата организация на пазарите на продукти от риболов и аквакултури (2014/117/ЕС).

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**уважаеми господин МИНИСТЪР,**

Във връзка с гореизложеното и на основание чл. 10г, ал. 1 от Закона за рибарството и аквакултурите, предлагам да одобрите приложения проект на Наредба за изменение и допълнение на Наредба № 7 от 2018 г. за условията и реда за признаване на организации на производители на продукти от риболов и на продукти от аквакултури, асоциации на организации на производители и междубраншови организации в сектора на рибарството и за одобрение на планове за производство и предлагане на пазара.

|  |  |
| --- | --- |
| **Приложения:** | 1. Проект на Наредба; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения от обществената консултация; 5. Предложения и становища, постъпили от проведената обществена консултация. |

**георги събев**

Заместник-министър на земеделието